
Egyirányban teherviselő vasbeton lemez közelítő méretfelvétele

A TDK dolgozat egyirányban teherhordó monolit vasbeton lemezek közelítő méretfelvételével foglakozik. Az építőmérnöki tanulmányok alatt, vasbetonszerkezetek tárgykörben felmerül az a probléma, hogy egy lemez tervezése során miért vehető fel különösebb számítás nélkül, tapasztalati összefüggések alapján a szerkezet vastagsága. Ez a becslés nem mindig pontos, illetve nem feltétlenül hordozza magában a gazdaságos kialakítás lehetőségét, ezért felvetődik egy viszonylag egyszerű, pontos, közelítő méretfelvételi eljárás kidolgozásának a gondolata. Ez a metódus az MSZ EN 1992-1-1:2010 szabvány szerint a használhatósági határállapotban tárgyalt, az alakváltozások részletes számításának mellőzését biztosító, a szerkezeti karcsúságon alapuló eljárás mintájára lett kidolgozva. A szerzők megvizsgálták a vasbetonszerkezetek tervezése során használt nyomatéki egyenletet, majd összevetették a szabvány által javasolt módszerrel. A dolgozat célja egy olyan méretfelvételi eljárás bemutatása, amely a tervezés kezdeti fázisában a nyomatéki teherbírás biztosítása mellett szem előtt tartja a lehajlásokra vonatkozó kritériumokat is.



